CELEX: 32021R1166
Language: el
Date: 2021-07-15 00:00:00
Title: Εκτελεστικός κανονισμός (ΕΕ) 2021/1166 της Επιτροπής της 15ης Ιουλίου 2021 για την τροποποίηση του εκτελεστικού κανονισμού (ΕΕ) 2019/947 όσον αφορά τη μετάθεση της ημερομηνίας εφαρμογής για τυποποιημένα σενάρια για πτητικές λειτουργίες που εκτελούνται εντός ή πέραν οπτικής επαφής (Κείμενο που παρουσιάζει ενδιαφέρον για τον ΕΟΧ)

16.7.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 253/49
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/1166 ΤΗΣ ΕΠΙΤΡΟΠΗΣ
         της 15ης Ιουλίου 2021
         για την τροποποίηση του εκτελεστικού κανονισμού (ΕΕ) 2019/947 όσον αφορά τη μετάθεση της ημερομηνίας εφαρμογής για τυποποιημένα σενάρια για πτητικές λειτουργίες που εκτελούνται εντός ή πέραν οπτικής επαφής
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2018/1139 του Ευρωπαϊκού Κοινοβουλίου και του Συμβουλίου, της 4ης Ιουλίου 2018, για τη θέσπιση κοινών κανόνων στον τομέα της πολιτικής αεροπορίας και την ίδρυση Οργανισμού της Ευρωπαϊκής Ένωσης για την Ασφάλεια της Αεροπορίας, και για την τροποποίηση των κανονισμών (ΕΚ) αριθ. 2111/2005, (ΕΚ) αριθ. 1008/2008, (ΕΕ) αριθ. 996/2010, (ΕΕ) αριθ. 376/2014 και των οδηγιών 2014/30/ΕΕ και 2014/53/ΕΕ του Ευρωπαϊκού Κοινοβουλίου και του Συμβουλίου, καθώς και για την κατάργηση των κανονισμών (ΕΚ) αριθ. 552/2004 και (ΕΚ) αριθ. 216/2008 του Ευρωπαϊκού Κοινοβουλίου και του Συμβουλίου και του κανονισμού (ΕΟΚ) αριθ. 3922/91 του Συμβουλίου (1), και ιδίως το άρθρο 57,
         Εκτιμώντας τα ακόλουθα:
         
                     (1)
                  
                  
                     Σύμφωνα με το άρθρο 23 παράγραφος 4 του εκτελεστικού κανονισμού (ΕΕ) αριθ. 2019/947 της Επιτροπής (2), από τις 2 Δεκεμβρίου 2021, τα κράτη μέλη δύνανται να δέχονται δηλώσεις φορέων εκμετάλλευσης ΣμηΕΑ, σύμφωνα με το άρθρο 5 παράγραφος 5 του εν λόγω εκτελεστικού κανονισμού, μόνο για πτητική λειτουργία η οποία είναι σύμφωνη με ένα από τα δύο τυποποιημένα σενάρια που καθορίζονται στο προσάρτημα 1 του παραρτήματος του εν λόγω εκτελεστικού κανονισμού.
                  
               
                     (2)
                  
                  
                     Τα εναρμονισμένα πρότυπα θεωρούνται από τους κατασκευαστές ΣμηΕΑ σημαντικό μέσο που τους επιτρέπει να διαθέτουν στην αγορά ΣμηΕΑ σύμφωνα με αυτά.
                  
               
                     (3)
                  
                  
                     Ωστόσο, ορισμένα από τα εναρμονισμένα πρότυπα που αφορούν τις απαιτήσεις που ισχύουν για ΣμηΕΑ των κατηγοριών C5 και C6 δεν θα είναι διαθέσιμα έως την προθεσμία της 2ας Δεκεμβρίου 2021.
                  
               
                     (4)
                  
                  
                     Επομένως, είναι αναγκαίο να μετατεθεί η ημερομηνία εφαρμογής, προκειμένου να διασφαλιστεί ότι τα εναρμονισμένα πρότυπα που αφορούν τις απαιτήσεις που ισχύουν για ΣμηΕΑ των κατηγοριών C5 και C6 θα είναι διαθέσιμα πριν τα κράτη μέλη δύνανται να δέχονται δηλώσεις μόνο για πτητικές λειτουργίες σύμφωνες με τα τυποποιημένα σενάρια που καθορίζονται στο προσάρτημα 1 του παραρτήματος του εκτελεστικού κανονισμού (ΕΕ) 2019/947. Έως τότε, τα κράτη μέλη θα πρέπει να είναι σε θέση να δέχονται δηλώσεις φορέων εκμετάλλευσης ΣμηΕΑ σύμφωνα με το άρθρο 5 παράγραφος 5 του εν λόγω εκτελεστικού κανονισμού, βάσει εθνικών τυποποιημένων σεναρίων ή ισοδύναμων.
                  
               
                     (5)
                  
                  
                     Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί βάσει του άρθρου 127 του κανονισμού (ΕΕ) 2018/1139,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Στο άρθρο 23 του εκτελεστικού κανονισμού (ΕΕ) 2019/947, οι παράγραφοι 2, 3 και 4 αντικαθίστανται από το ακόλουθο κείμενο:
            
               
                  «2.   Το άρθρο 5 παράγραφος 5 εφαρμόζεται από τις 3 Δεκεμβρίου 2023.
               
               
                  3.   Η παράγραφος 2 στοιχείο ζ) του σημείου UAS.OPEN.060 του παραρτήματος και η παράγραφος 1 στοιχείο ιβ) του σημείου UAS.SPEC.050 του παραρτήματος εφαρμόζονται από την 1η Ιουλίου 2022.
               
               
                  4.   Με την επιφύλαξη του άρθρου 21 παράγραφος 1, έως τις 2 Δεκεμβρίου 2023 τα κράτη μέλη δύνανται να δέχονται δηλώσεις φορέων εκμετάλλευσης ΣμηΕΑ σύμφωνα με το άρθρο 5 παράγραφος 5, βάσει εθνικών τυποποιημένων σεναρίων ή ισοδύναμων, εφόσον τα εν λόγω εθνικά σενάρια πληρούν τις απαιτήσεις του σημείου UAS.SPEC.020 του παραρτήματος.
                  Οι δηλώσεις αυτές παύουν να ισχύουν από τις 2 Δεκεμβρίου 2025.».
               
            
         
         
            Άρθρο 2
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 15 Ιουλίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 212 της 22.8.2018, σ. 1.
         
            (2)  Εκτελεστικός κανονισμός (ΕΕ) 2019/947 της Επιτροπής, της 24ης Μαΐου 2019, για τους κανόνες και τις διαδικασίες που διέπουν τη λειτουργία μη επανδρωμένων αεροσκαφών (ΕΕ L 152 της 11.6.2019, σ. 45).